ኢጋድ በደቡብ ሱዳን የፀጥታ ጉዳይ ዛሬ በአዲስ አበባ ይመክራል
በደቡብ ሱዳን ሰላም ላይ ያተኮረው 31ኛው የምስራቅ አፍሪካ የልማት በይነ መንግሥታት ባለስልጣን /ኢጋድ/ የመሪዎች አስቸኳይ ስብሰባ ዛሬ በአዲስ አበባ ይካሄዳል፡፡ጉባኤው በደቡብ ሱዳን እየተደረገ ባለው ወቅታዊ የሰብዓዊ እርዳታ እና እየተባባሰ በመጣው የፀጥታ ሁኔታ ላይ ይመክራል ተብሏል፡፡የሀገሪቱ ውስጣዊ ግጭት በርካቶችን ለፍልሰት በመዳረጉ የቀጠናው ሀገራት መሪዎች ቀውሱ መፍትሔ እንዲያገኝ በአንድነት መቆም እንዳለባቸው ኢጋድ አስታውቋል።በተለይም በሀገሪቱ የዝናብ ወቅት እየመጣ መሆኑን ተከትሎ ቀውሱ ሊባባስ እንደሚችልም አመላክቷል፡፡ጎረቤት ሀገራት እና ዓለም አቀፉ ማህበረሰብ ለደቡብ ሱዳናውያን ሰብዓዊ ድጋፍ ለማድረግ እየጣሩ ቢሆንም፥ በሃገሪቱ ያለው የእርስ በርስ ግጭት ድጋፉ ወደ ህብረተሰቡ ተደራሽ እንዳይሆን እያደረገው ነው፡፡የኢጋድ አባል ሀገራት የደቡብ ሱዳን መንግስት እና ተቃዋሚ ሃይሎች ለብጥብጡ መባባስ ምክንያት ከመሆን ይልቅ ልዩነቶቻቸውን በውይይት መፍታት እንደሚገባቸው እየገለፁ ነው፡፡በተለይም በሁለትዮሽም ሆነ በኢጋድ ስብሰባዎች ላይ ድርድር ሊያደርጉ እንደሚገባም መክረዋል፡፡በአዲስ አበባ የሚካሄደው የቀጠናው ሀገራት ከፍተኛ መሪዎች አስቸኳይ ስብሰባም በሀገሪቱ ያለውን ቀውስ እልባት እንዲያገኝ ያለመ ነው፡፡የደቡብ ሱዳን የእርስ በእርስ ግጭትን ለመፍታት በ2015 በተደረሰው ስምምነት መሰረት ሁለቱም ወገኖች ሰላም እና መረጋጋትን ለማምጣት መስራት እንዳለባቸውም ኢጋድ አሳስቧል-(ኤፍ.ቢ.ሲ)፡፡